39-årige Thomas Bjørnholt, der ved Retten i Hjørring er blevet idømt 3,5 års fængsel for sin rolle som bagmand i smuglersagen fra Aalbæk anker sagen til Landsretten. TV2/Nords reporter i retten fik kort efter domsafsigelsen mulighed for at spørge Bjørnholt om hvordan han havde det. Her fortalte han, at han ser lyst på fremtiden, og tror, han kan blive frifundet i Landsretten. Den 28-årige Jan Roar Ims har ligesom Thomas Bjørnholt anket dommen, mens de øvrige dømte har udbedt sig betænkningstid. Da dommen var blevet afsagt brød flere af tilhørerne ud i gråd. Blandt dem var hustruen til den 46-årige mand, der blev frifundet og blot skal betale 10 dagsbøder á 500 kroner. Han nåede at sidde varetægtsfængslet i ni måneder og nu venter en erstatningssag, hvor der blandt andet skal tages stilling til tabt arbejdsfortjeneste. Forsvarer Thomas Smed fortæller, at den 46-åriges mekanikervirksomhed efter varetægtsfængslingen ligger i økonomisk ruin, men har ikke et overblik over hvor stor en erstatning, han vil forfølge. For den 46-årige selv betød frifindelsen dog meget mere end den forestående erstatning. Overfor TV2/Nords reporter udtrykte han stor glæde over at være fri og over at kunne se sin familie igen.

Referat:
Den 39-årige nordmand, der netop er blevet idømt 3,5 års fængsel og udvisning anker sagen til landsretten.